Organizația pentru Eliberarea Palestinei
Comandamentul Național Unificat al Intifadei (CNUI) (în , "al-Qiyada al Muwhhada") a fost o coaliție de lideri locali palestinieni în timpul Primei Intifade care a jucat un rol important în mobilizarea sprijinului popular pentru revoltă. În 1987, Intifada a luat prin surprindere Organizația pentru Eliberarea Palestinei (OEP), conducerea acesteia, exilată în afara țării, neputând influența evenimentele decât în mod indirect. Din acest motiv a apărut o nouă conducere locală, intitulată Comandamentul Național Unificat al Intifadei și alcătuită din lideri ai diferitelor facțiuni palestiniene. Tulburările, inițial spontane, au intrat curând sub conducerea locală a grupărilor și organizațiilor locale loiale OEP care operau în Cisiordania și Fâșia Gaza: Fatah, Frontul Popular, Frontul Democratic și Partidul Comunist Palestinian. CNUI a fost punctul central al coeziunii sociale care a susținut perturbările persistente. După ce Regele Hussein al Iordaniei a proclamat separarea administrativă și legală a Cisiordaniei de Iordania, în 1988, CNUI s-a organizat pentru a umple golul politic rezultat.